**Labsystems** Oy oli suomalainen lääketieteen teknologiaa kehittävä yhtiö. Yhtiö tunnetaan Finnpipette-merkkisten pipettien valmistajana. Yhtiön perusti 1972 professori Osmo Suovaniemi. Yhtiön kehittämät teknologiat, monikanavapipetit ja optisesti luettavat 96 kaivon kuoppalevyt ovat nykyään laboratoriotekniikan kansainvälisiä standardeja. Nykyään yhtiö on osa kansainvälistä Thermo Fisher Scientific-konsernia.

Historiaa
---------

Labsystems sai alkunsa 1971 maailman ensimmäisestä portaattomasti säädettävästä pipetistä. Tuotemerkistä *Finnpipette* tuli pian tunnettu laboratorioissa ympäri maailmaa ranskalaisen Gilsonin ja saksalainen Eppendorfin ohella. Ensimmäistä säädettävää pipettiä Labsystemsissä ei kuitenkaan ymmärretty patentoida, ja pian oli monia kopioita markkinoilla. Vuonna 1979 Labsystems esitteli maailman ensimmäisen monikanavapipetin, joka patentoitiin kattavasti.

Monikanavapipeteistä poiki Labsystemsille toinen päätoimiala, mikrokuoppalevyjen instrumentit. Pienet nestemäiset näytemäärät käsitellään monikanavapipeteillä ja viedään analysaattoriin mikrokuoppalevyillä. 1970-luvun lopulla Labsystems esitteli markkinoiden ensimmäisen mikrokuoppalevyjä käyttävän fotometrin nimeltä *Multiskan*, joka loi alan uudet kansainväliset standardit ja vei Labsystemsin alan markkinajohtajaksi. Myös mikrokuoppalevytekniikkaan soveltuvissa fluorometreissä Labsystems oli ensimmäinen markkinoilla ja pääsi markkinajohtajaksi. Labsystems kehitti myös vastaavanlaisia luminometrejä.

Labsystems joutui vuonna 1986 SKOP-pankin haltuun. SKOPin konkurssipesä myi vuonna 1993 Labsystemsin brittiläiselle British Life Sciences Ltd. -yhtiölle. Osa yhtiön avainhenkilöistä siirtyi vuonna 1988 perustettuun Biohit Oy:hyn. Vuonna 1997 Life Sciences siirtyi amerikkalaiselle Thermo BioAnalysis Corporationille, ja Labsystemsistä tuli osa maailman suurinta analytiikkalaitteiden valmistajaa.

Vuonna 1998 Labsystemsin liikevaihto oli noin 73 miljoonaa dollaria eli 375 miljoonaa Suomen markkaa. Työntekijöitä oli 530, joista 370 Suomessa. Toimialoja oli neljä: nesteiden käsittely (pipetit ym.), analyysilaitteistot, diagnostiset reagenssit sekä vuonna 1997 ostetun brittiläisen Affinity Sensors -yhtiön myötä optiset biosensorit reaaliaikaisiin mittauksiin.

Vuonna 1999 Labsystemsiin fuusioitiin Koneen tytäryhtiö Kone Instruments Oy, jonka valmistamat analysaattorilaitteet tunnetaan edelleen tuotenimellä *Konelab*.

Vuonna 2002 yhtiölle valmistuivat uudet 24 000 kerrosneliömetrin toimitilat Vantaalle, jonne muuttivat Labsystemsin entiset toiminnot Herttoniemestä ja Konelabin tominnot Espoon Kivenlahdesta.

Yhtiö valmistaa myös ELISA-testejä, muun muassa keuhkoklamydian tunnistamiseksi.

Lähteet
-------

1. 1 2 3 4  Harriet Öster: Labsystems kasvaa suuren suojassa.  *Tekniikka & Talous*, 8.10.1998. Artikkelin verkkoversio. Viitattu 15.11.2009. [vanhentunut linkki]
2. 1 2  Osmo Suovaniemi, Helena Hentola: Aggressive Innovation and Patenting Strategy – the Way to Success and National Well-Being *biohit.com*.  Arkistoitu 10.11.2011. Viitattu 15.11.2009.
3. ↑  Öster, Harriet: Labsystems kasvaa suuren suojassa, *Tekniikka & Talous* 8.10.1998. Viitattu 31.12.2015.
4. ↑  Harriet Öster: Konelab sinnittelee jättien joukossa.  *Tekniikka & Talous*, 25.2.1999. Artikkelin verkkoversio. Viitattu 15.11.2009. [vanhentunut linkki]
5. ↑  Clinical Chemistry Analyzers Thermo Fisher Scientific Inc..  Arkistoitu 26.9.2009. Viitattu 15.11.2009.
6. ↑  Jari Peltoranta: Thermo Labsystems Oy:lle toimitilat Vantaalle.  *Projektiuutiset*, 2002, nro 3. Artikkelin verkkoversio. Viitattu 15.11.2009. [vanhentunut linkki]

Aiheesta muualla
----------------

* Yhtiön pörssihistoriaa Pörssitiedon nettisivulla